== Mødet med Thorvaldsen i Rom ==
I april kom Freund til [[Rom]] og søgte naturligvis straks til [[Bertel Thorvaldsen]], som netop på denne tid modellerede sin [http://130.226.236.38/smkweb/vark.asp?ObjectId=22461 Mercur] {{Webarchive|url=https://web.archive.org/web/20070928014055/http://130.226.236.38/smkweb/vark.asp?ObjectId=22461 |date=28. september 2007 }}, det værk, hvormed han betrådte den højeste tinde af sin kunstneriske udvikling. Freund var den første billedhugger, som blev sendt til Thorvaldsen fra Danmark, og jævn og vennesæl, som Thorvaldsen var, uagtet han snart betragtedes mere som en Gud end som et menneske, modtog han sin unge landsmand broderlig, gav ham plads i sine værksteder og optog ham endog kort efter som ven i sin bolig. Han rettede ham godmodig under hans arbejde, hvad Freund selv følte, at han trængte til; thi han var, efter hans egne ord, endnu ''rå som Kunstner, lig en Sten med skarpe og hårde Kanter'', der skulde blødgøres ved Thorvaldsens påvirkning, når man blot ikke ''rørte ved Kærnen''. Men Thorvaldsen agtede denne kerne; han roste også Freund, således at man i hans ord fornemmer den sande sympati og forståelse. Da Freund udførte et af sine første arbejder i marmor og måtte døje skuldertræk og smil af værkstedets øvede marmorarbejdere for sin mangel på rutine, sagde Thorvaldsen, at han netop var tilfreds: i de andres arbejder mærkede man stenhuggeren, men hos Freund billedhuggeren; ''de andres var gjort med Jernet, men hans med Hjernen''.
Kunst Historie Organisationer